**Nikenike Vurobaravu** (født 3. desember 1951) er en vanuatisk diplomat og politiker som har vært Vanuatus president siden 23. juli 2022. Han ble valgt i den åttende avstemningsrunden i valgkollegiet. Han tilhører partiet *Vanua'aku Pati* (Mitt land-partiet), et sentrum-venstre (sosialdemokratisk) parti som ble stiftet i 1971.

Biografi
--------

Han har bachelorgrad ved University of the South Pacific (USP) i Fiji fra 1977 og mastergrad i diplomatiske studier ved University of Westminster i Storbritannia fra 1993.

Han har arbeidet som koordinator av et reformprogram for Vanuatu i Den asiatiske utviklingsbanken, og han var politisk rådgiver ved statsministerens kontor fra 2008 til 2010. I februar 2014 ble han utnevnt til Vanuatus høykommisær til Fiji, men han ble tilbakekalt i 2015. Den 12. oktober 2017 ble han igjen, av daværende president Tallis Obed Moses, utnevnt til høykommisær.

Presidentperioden
-----------------

Det måtte åtte avstemninger til i valgkommisjonen før Vurobaravu fikk det nødvendige to tredjedels flertall for å bli valgt som president i 2022. Valgseieren kom etter at Vurobaravu hadde forhandlet med ni medlemmer av den tidligere statsminister Charlot Salwais koalisjonsparti og gjennom det fikk de avgjørende stemmene.

Den 18. august 2022 oppløste Vurobaravu parlamentet midtveis i perioden etter anmodning fra statsminister Bob Loughman. Han ønsket dette for å unngå et mistillitsforslag i parlamentet. Oppløsningen møtte sterk motstand blant opposisjonen, og opposisjonslederen Ralph Regenvanu kunngjorde at de ville ta beslutningen til retten.

Ifølge konstitusjonen skal nyvalg holdes innen 60 dager. Valget ble avholdt 13. oktober 2022. De nyvalgte 52 parlamentsmedlemmene representerer 18 ulike partier (pluss en uavhengig). Regjeringsforhandlingene resulterte i at Ishmael Kalsakau fra Union of Moderate Parties ble valgt til ny statsminister etter Loughman.

Referanser
----------

1. ↑  Profile of Nikenike Vurobaravu
2. ↑
3. ↑  «Nikenike Vurobaravu elected Vanuatu's new president». chinadailyhk. 26. juli 2022.
4. ↑  Valgkollegiet består av 52 parlamentsmedlemmer pluss de 6 lederne for provinsregjeringene. En kandidat må ha 2/3 av stemmene for å bli valgt.
5. ↑  «After eight rounds of voting, Vanuatu elects new president». Radio New Zealand. 25. juli 2022.
6. ↑  «Vanuatu elects new president after eight rounds of voting». Asia Pacific Report.
7. 1 2 3  «Two former Vanuatu politicians made diplomats». Radio New Zealand. 5. februar 2014.
8. ↑  Jane Joshua (4. juli 2015). «Ambassador to China recalled». Vanuatu Daily Post.
9. 1 2  «Fijian President Receives New Diplomatic Envoys». Government of Fiji. 4. mars 2014.
10. ↑  «High Commissioner, H.E. Mr. Vurobaravu, Presents His Credentials To The President of Fiji, H.E. Mr. Konrote». Vanuatu High Commission to Fiji. 14. november 2017.
11. ↑  Koroi Hawkins (19. august 2022). «Vanuatu president dissolves parliament». RNZ.
12. ↑  Melissa Maykin, Prianka Srinivasan (4. november 2022). «Alatoi Ishmael Kalsakau becomes Vanuatu's prime minister after country elects first female MP in 14 years». Australian Broadcasting Corporation (ABC).

|  |  |
| --- | --- |
| Oppslagsverk/autoritetsdata | VIAF **·** SUDOC
 |